Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma -Pohjois-Ugandan lapsenryöstöt



Virallinen lehti nro 059 , 01/03/2000 s. 0047 - 0048



PÄÄTÖSLAUSELMA(1) Pohjois-Ugandan lapsenryöstöt Yhteinen edustajakokous, joka - kokoontui Nassaussa (Bahama) 11. - 14. lokakuuta 1999, - ottaa huomioon YK: n yleissopimukset lapsen oikeuksien suojaamisesta, A. ottaa huomioon, että Pohjois-Ugandassa on jo vuodesta 1986 alkaen riehunut aseellinen kapina, jonka johdossa ovat entisen presidentin Milton Oboten sotilaat, jotka käyttävät nykyisin itsestään nimitystä "Lord's Resistance Army" (LRA), B. ottaa huomioon, että LRA on kuluneina vuosina erityisesti Gulun ja Kitgumin alueilla ryöstänyt yli 10000 lasta, joista nuorimmat ovat olleet vasta seitsenvuotiaita, C. ottaa huomioon, että nämä lapset kuljetetaan leireille Etelä-Sudaniin, mistä heidät lähetetään taistelemaan sekä Ugandan hallituksen armeijaa että Sudanin kansan vapautusarmeijaa (Sudan People's Liberation Army SPLA) vastaan, D. ottaa huomioon, että LRA: n ryöstämät lapset joutuvat äärimmäisten raakuuksien kohteeksi, E. ottaa huomioon, että LRA: ta aseistaa Sudanin hallituksen armeija, joka myös toimittaa sille elintarvikkeita ja logistista tukea vastatoimena väitetylle Ugandan hallituksen SLPA: lle antamalle tuelle, F. ottaa huomioon, että LRA: n ryöstämät lapset pakotetaan harjoittamaan hirmuvaltaa omia Acholi-heimoveljiään vastaan tappamalla viattomia ihmisiä tai silpomalla heidän jäseniään, korviaan ja huuliaan, ja että kuolonuhrien kokonaismääräksi arvioidaan yli 100000 ja pakkosiirtolaisina olevien määräksi yli 300000, G. ottaa huomioon, että tytöt annetaan LRA: n komentajien vaimoiksi ja pakotetaan synnyttämään sudanilaisissa leireissä uusi Acholi-sukupolvi, mistä parhaiten dokumentoitu tapaus koskee Aboken tyttöjä, H. ottaa huomioon, että tuhansia lapsia on jo kuollut vankeudessa nälkään ja tauteihin, taisteluissa taikka hakattuina tai puukotettuina kuoliaiksi rangaistukseksi pakoyrityksistä, I. ottaa huomioon, että Ugandan hallitus on ilmaissut olevansa halukas armahtamaan antautuneet LRA: n kapinalliset ja komentajat, J. ottaa huomioon, että kansainvälinen yhteisö on tuominnut LRA: n toimet ihmisoikeuskomission päätöslauselmissa vuosilta 1998 ja 1999, 1. tuomitsee ankarasti LRA: n Pohjois-Ugandassa tekemät lapsenryöstöt ja näiden lasten myöhemmän käytön aseellisissa taisteluissa, mikä rikkoo räikeällä tavalla useita YK: n yleissopimuksia ja kansainvälistä humanitaarista oikeutta; 2. tuomitsee sen, että lasten käyttö sotilaina ja lasten orjuuttaminen Sudanissa jatkuu, ja tukee UNICEF: in esittämää toimintasuunnitelmaa näiden käytäntöjen lopettamiseksi; 3. kehottaa LRA: ta vapauttamaan välittömästi ja ehdoitta kaikki ryöstetyt lapset, lopettamaan sen omaa kansaa vastaan harjoittaman hirmuvallan ja aloittamaan uudelleen neuvottelut selkkauksen lopettamiseksi rauhanomaisesti; 4. kehottaa Sudanin hallitusta lopettamaan Lord's Resistance Army -joukkojen tukemisen ja toimimaan yhteistyössä kaikkien ryöstettyjen lasten vapauttamiseksi; 5. kehottaa Sudanin hallitusta pitämään kysymystä ryöstetyistä lapsista humanitaarisena kysymyksenä ja tarkastelemaan sitä erillään alueen laajemmista poliittisista kysymyksistä; 6. kehottaa Sudanin hallitusta sallimaan humanitaarisille järjestöille kuten Punaisen Ristin kansainväliselle komitealle ja UNICEF: ille esteettömän pääsyn LRA: n leireihin, jotta ne voivat ottaa selville ryöstettyjen lasten henkilöllisyyden ja varmistaa heille turvallisen paluun omiin kotikyliinsä; 7. kehottaa Ugandan hallitusta jatkamaan ponnistuksiaan rauhanomaisen ratkaisun löytämiseksi Pohjois-Ugandan selkkaukseen; 8. kehottaa kaikkia Sudanin selkkaukseen osallisia aloittamaan uudelleen neuvottelut rauhanomaisen ratkaisun löytämiseksi Etelä-Sudanin selkkaukseen; 9. kehottaa EU: ta tukemaan kaikkia pyrkimyksiä kuntouttaa kotiin palaavat lapset ja tukemaan tapahtumista kärsimään joutuneita Pohjois-Ugandan kyliä; 10. kehottaa EU: ta omaksumaan aktiivisemman roolin sen osallistuessa pyrkimyksiin lopettaa sota sekä Ugandassa että Sudanissa; 11. kehottaa EU: ta tukemaan aloitteita, jotka estävät lasten käytön sodassa; 12. kehottaa yhteispuheenjohtajiaan välittämään tämän päätöslauselman AKT-EU-neuvostolle ja komissiolle, UNICEF: ille sekä Ugandan ja Sudanin hallituksille. (1) Yhteinen edustajakokous hyväksynyt 14. lokakuuta 1999 Nassaussa (Bahama).